Highland Games

De Highland Games sünd en traditschonelle Veranstalten mit sportlich Wettkämp, de ut Schottland stammt. Fröher weern disse Spelen en Deel vun de Drapens (Gatherings) vun de schottschen Clans in de schottschen Highlands. Dor sünd de Highland Games ok vundaag noch tohuus, man in de Twüschentiet finnt een de Spelen ok överall dor, woneem sik Schooten daallaten hebbt, as to’n Bispeel in de USA.

Dat gifft jeed Johr bit to Hunnert Highland Games in Schottland, de in de Scottish Games Association (SGA) organiseert sünd. De bekannsten vun disse Spelen finnt jeed Johr Anfang September in Braemar statt. Traditschonell staht se ünner de Schirmherrschop vun Königin Elisabeth II., de tomeist ok sülvst dor is.

To de Highland Games höört ok de traditschonelle Musik dorto, sünners dat Dudelsackspeel, aver ok Danz. Dorin warrt ok Wettkämp utdragen. Dat gifft de Spelen de Egenschoppen vun en Volksfest för de hele Sellschop, wat jeed Johr hunnertdusende Tokiekers un Touristen antütt.

Jemehr Wörtel hebbt de Highland Games in de Tiet vun de keltischen Königen in Schottland. Se weern afhollen, üm de gausten un starksten Mannslüüd vun Schottland to finnen, de denn faken för den König as Baden oder as Liefwachter in Deenst nahmen weern.

 Wettkämp 
Bi de Highland-Games vun de SGA warrt wettkämp in teihn Disziplingruppen utdragen :
 Running
 Cycling
 Heavyweights
 Tug-o-War
 Wrestling
 Light Field Events
 Hill Race
 Solo Piping
 Pipe Band Contest
 Highland Dancing

De beropensten Disziplinen höört to de Grupp Heavyweights. Dat sünd ü.a. „Tossing the Caber“ (Boomstammsmieten|Boomstammöverslag), „Putting the Stone“ (Steenstöten), „Throwing the Hammer“ oder „Scottish Hammer“ (Hamerworp). All tohopen gifft dat mehr as dörtig verscheden Sportoorten

 Wettkämp buten dat schottsche Kulturrebeet 
Highland Games finnt ok in Düütschland, Öösterriek un de Swiez statt, dor mit lizenseerte schottsche Kamprichters. Bit 2002 hett dat gröttste dorvun – mit 5.000 Deelnehmers jeed Johr – in Berlin in de „Zitadelle Spandau“ stattfunnen. Opstunns warrt de gröttsten Spelen vun disse Oort in Xanten (2006), Paane, Halle (2005) un annere organiseert. De offizielle düütsche Meesterschop vun de Mannschoppen un Enkeltkämpers (Heavys) finnt jeed Johr in Kempen an’n Nedderrhien statt. 

Highland Games gifft dat aver ok in annere europääsche Länner, as in Öösterriek, in Noorditalien oder in Sweden.

 Weblinks 
Aktuelle Informatschonen to Highland Games in Düütschland (mit Lenken to de Veranstalten) (hdt.)
Översicht över all in Schottland stattfinnen Highland Games (mit Lenken) (eng.)

Kategorie:Wettstriet
Kategorie:Schottland